KIRJALLINEN KYSYMYS E-2766/99 esittäjä(t): Jas Gawronski (PPE-DE) neuvostolle. Toimet Etiopian ja Eritrean välisen konfliktin ratkaisemiseksi.



Virallinen lehti nro 374 E , 28/12/2000 s. 0013 - 0014



KIRJALLINEN KYSYMYS E-2766/99 esittäjä(t): Jas Gawronski (PPE-DE) neuvostolle (13. tammikuuta 2000) Aihe: Toimet Etiopian ja Eritrean välisen konfliktin ratkaisemiseksi Voiko neuvosto kertoa, mitä toimia se aikoo toteuttaa Eritrean ja Etiopian väliseen konfliktiin liittyen? Lokakuussa Nassaussa pidetyn yhteisen AKT-EU-edustajakokouksen yhteydessä Euroopan parlamentin jäsenet kehottivat neuvostoa toteuttamaan kaikki tarpeelliset toimet, jotta Etiopia hyväksyy ja panee täytäntöön Afrikan yhtenäisyysjärjestön (OAU) ehdottaman rauhansuunnitelman. Etiopia ei ole vielä tähän päivään mennessä allekirjoittanut sopimusta ja rikkoo edelleen alueellaan asuvien Eritrean kansalaisten perusvapauksia. Lomén yleissopimuksen 5 artiklan mukaisesti Euroopan unionin ja AKT-maiden yhteistyö keskeytetään, jos ihmisoikeussopimuksia rikotaan. Voiko neuvosto kertoa, mistä syystä se jatkaa edelleen yhteistyötä Etiopian kanssa? Vastaus (16./17. toukokuuta 2000) Siitä lähtien kun taistelut Eritrean ja Etiopian välillä ensimmäisen kerran puhkesivat toukokuussa 1998, Euroopan unioni on toistuvasti kehottanut molempia maita välittömästi lopettamaan vihamielisyydet kaikilla rintamilla, pidättymään väkivallan käytöstä ja edesauttamaan Afrikan yhtenäisyysjärjestön (OAU:n) pyrkimyksiä konfliktin rauhanomaisen neuvotteluratkaisun aikaansaamiseksi. Näin ollen EU ilmaisi 21. heinäkuuta 1999 tyytyväisyytensä OAU:n valtion- ja hallitusten päämiesten yleiskokouksessa Algerissa 12. 14. heinäkuuta tehtyyn päätökseen hyväksyä tämän konfliktin ratkaisua koskevan OAU:n puitesopimuksen täytäntöönpanoa koskevat yksityiskohtaiset säännöt. Tämän lisäksi tekniset edellytykset luotiin elokuussa, ja ne ovat OAU:n rauhanpyrkimysten kolmas väline tässä konfliktissa. Etiopia on pyytänyt teknisen edellytyksen muuttamista sekä korostanut niiden tietyiltä osin eroavan aiemmista. OAU:n puheenjohtajavaltio Algeria on yhteydessä molempiin osapuoliin sopimukseen pääsemiseksi. Euroopan unioni odottaa, että OAU:n rauhanratkaisu hyväksytään ehdoitta ja että Etiopia ja Eritrea panevat sen yhteisesti täytäntöön mahdollisimman pian. Eritrea on jo hyväksynyt ensimmäisen version teknisistä määräyksistä. Viime joulukuussa Italian varaulkoasiainministeri senaattori Rino Serri nimettiin EU:n puheenjohtajavaltion erityisedustajaksi käsittelemään Etiopian ja Eritrean konfliktia. Hänen tärkein tehtävänsä on OAU:n rauhanpyrkimysten tukeminen. Senaattori Serri on jatkuvasti yhteydessä välittäjänä toimivaan OAU:n puheenjohtajavaltioon Algeriaan ja hän on jo vieraillut molemmissa pääkaupungeissa edistääkseen konfliktin ratkaisua. Arvoisa parlamentin jäsen viittasi kysymyksessään myös Lomén yleissopimuksen soveltamiseen Etiopian ja Eritrean osalta. Tässä asiassa neuvosto lähtee siitä olettamuksesta, että molemmat asianomaiset maat ovat tietoisia Lomén tarkistetun yleissopimuksen 5 artiklan määräyksestä. Neuvosto pidättää itsellään oikeuden tarkistaa näiden kahden maan kanssa tehtävää yhteistyötä ottaen huomioon asioiden kehittymisen ja erityisesti ihmisoikeuksien kunnioittamisen.